Benjamin Šeško

Benjamin Šeško (s. 31. toukokuuta 2003 Radeče) on slovenialainen jalkapalloilija, pelipaikaltaan hyökkääjä ja pituudeltaan 195-senttimetrinen. Hän edustaa Englannin Valioliigassa pelaavaa Manchester Unitedia. Hän on pelannut Slovenian A-maajoukkueessa kesäkuusta 2021 alkaen.

 Seurajoukkueura 
Šeško edusti kotimaassaan juniorisarjoissa Radečea, Rudaria, Krškoa ja Domžalea. Hän siirtyi kesällä 2019 Itävallan Bundesliigassa pelaavaan Red Bull Salzburgiin ja pelasi kaksi ensimmäistä vuotta sen farmijoukkueessa Lieferingissä 2. Ligassa. Hän teki toisella kaudellaan Lieferingille 29 liigaottelussa 21 maalia ja oli liigan toiseksi paras maalintekijä.

Šeško pelasi kaudella 2021–2022 Red Bull Salzburgissa 24 bundesliigaottelua, joissa hän oli kahdeksan kertaa avauskokoonpanossa, ja teki niissä viisi maalia. Kaudella 2022–2023 hän pelasi Bundesliigassa 30 ottelua, joissa 23 kertaa avauksessa, ja teki niissä 16 maalia, millä hän oli maalintekijätilastossa jaetulla kolmannella sijalla. Hän voitti molemmilla Red Bull Salzburgin kausillaan Itävallan liigamestaruuden ja ensimmäisellä kaudella myös cup-mestaruuden. Cupissa hän teki tuolla voittokaudella viisi maalia, muun muassa yhden välierässä ja yhden loppuottelussa. Hän pelasi molemmilla kausilla kuusi Mestarien liigan ottelua ja jälkimmäisellä myös yhden Eurooppa-liigan ottelun.

Šeško siirtyi heinäkuussa 2023 saksalaisseura RB Leipzigiin. Elokuussa 2023 hän oli voittamassa DFL-Supercupia. Hän pelasi kaudella 2023–2024 Saksan Bundesliigassa 31 ottelua, joissa 17 kertaa avauskokoonpanossa, ja teki niissä 14 maalia. Hän teki syyskuussa kaksi maalia Union Berliniä vastaan. Kauden seitsemässä viimeisessä liigaottelussa huhti-toukokuussa hän teki jokaisessa yhden maalin. Mestarien liigassa hän pelasi kahdeksan ottelua ja teki alkulohkossa maalin sveitsiläistä Young Boysia vastaan sekä vieras- että kotikentällä. Kaudella 2024–2025 Šeško pelasi Bundesliigassa 33 ottelua, joissa hän teki 13 maalia ja antoi viisi maalisyöttöä. Mestarien liigassa hän pelasi kahdeksan ottelua ja teki niissä neljä maalia. Hän pelasi kaudella 2024–2025 myös neljä ottelua Saksan cupissa ja teki jokaisessa ottelussaan yhden maalin.

Elokuussa 2025 Šeško siirtyi Englannin Valioliigassa pelaavaan Manchester Unitediin viisivuotisella sopimuksella. Siirtosummaksi uutisoitiin 85,5 miljoonaa euroa.

 Maajoukkueura 
pienoiskuva|vasen|Benjamin Šeško korkeimmalla Kansojen liigan ottelussa Ruotsia vastaan syyskuussa 2022.
Šeško pelasi Slovenian alle 15-, alle 16-, alle 17- ja alle 19-vuotiaiden maajoukkueissa yhteensä 19 ottelua ja teki niissä yhdeksän maalia.

Šeško pelasi Slovenian A-maajoukkueessa ensimmäisen kerran kesäkuussa 2021 ystävyysotteluissa Pohjois-Makedoniaa ja Gibraltaria vastaan. Hän pelasi EM-kilpailuissa 2024 avauskokoonpanossa joukkueensa kaikki neljä ottelua. Hän on helmikuun 4. päivään 2026 mennessä pelannut 45 A-maaottelua, joissa hän on ollut 39 kertaa avauskokoonpanossa. Hän on tehnyt A-maaotteluissaan 16 maalia: lokakuussa 2021 MM-karsintaottelussa Maltaa, kesäkuussa 2022 Kansojen liigan ottelussa Serbiaa, syyskuussa 2022 Kansojen liigan otteluissa Norjaa ja Ruotsia, marraskuussa 2022 ystävyysottelussa Romaniaa, maaliskuussa 2023 EM-karsintaottelussa San Marinoa ja syyskuussa 2023 EM-karsintaottelussa Pohjois-Irlantia vastaan, lokakuussa 2023 kaksi maalia EM-karsintaottelussa Suomea vastaan, yhden marraskuussa 2023 EM-karsintaottelussa Kazakstania, maaliskuussa 2024 ystävyysottelussa Maltaa ja syyskuussa 2024 Kansojen liigan ottelussa Itävaltaa vastaan, syyskuussa 2024 kolme maalia Kansojen liigan ottelussa Kazakstania vastaan sekä marraskuussa 2024 yhden maalin Kansojen liigan ottelussa Norjaa vastaan. Hänestä tuli juuri 18 vuotta täyttäneenä maansa nuorin A-maajoukkuepelaaja sekä runsaan 18 vuoden ja neljän kuukauden ikäisenä maansa nuorin A-maaottelussa maalin tehnyt pelaaja.

 Lähteet 

Luokka:Slovenialaiset jalkapalloilijat
Luokka:Vuonna 2003 syntyneet
Luokka:Elävät henkilöt